**Scenariu de referinţă**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din clipa în care pe lume

o mamă pe noi ne-a născut,

ca într-un proiect fără milă,

urmăm un traseu cunoscut.

Aproape că n-aş recunoaşte

acest adevăr fără leac,

de nu m-ar conduce în toate,

de m-ar convinge să tac.

Ni-i viaţa un singur scenariu

şi roluri în ea, câte vrei,

al meu însă-n veci nu se schimbă,

zadarnice-s orice idei.

Eu sunt, de la mama din burtă,

la tot ce trăiesc condamnat,

precum de la mine din floare

decurge un rol de băiat.

Şi însăşi revolta-mpotriva

atâtor necazuri ce vin,

din preţul ştiut face parte

şi tot din acelaşi destin.

Dar unde-i regizorul care

la textul întreg are-acces,

şi care pe toţi ne cunoaşte

cu-o urmă de dezinteres.

El, Dominus Deus, e-n stare,

făcând acest text mototol,

cu-o zi înainte să spună

ce replici urmează în rol.

În text, de la naşterea noastră

există un cinic pariu,

ca rolul să nu ni-l cunoaştem

decât după ce-i prea târziu.